COMUNICARE A COMISIEI CĂTRE CONSILIU ȘI PARLAMENTUL EUROPEAN Dezafectarea instalațiilor nucleare și gestionarea deșeurilor radioactive: Gestionarea obligațiilor în domeniul nuclear rezultate din activitățile desfășurate de Centrul Comun de Cercetare (JRC) în temeiul Tratatului Euratom /* COM/2013/0734 final */





COMUNICARE A COMISIEI CĂTRE CONSILIU ȘI PARLAMENTUL EUROPEAN Dezafectarea instalațiilor nucleare și gestionarea deșeurilor radioactive: Gestionarea obligațiilor în domeniul nuclear rezultate din activitățile desfășurate de Centrul Comun de Cercetare (JRC) în temeiul Tratatului Euratom 1. Rezumat Scopul prezentei comunicări este de a oferi informații actualizate privind stadiul programului de dezafectare și de gestionare a deșeurilor nucleare (programul DWM) la instalațiile nucleare care sunt gestionate de către Centrul Comun de Cercetare (JRC) al Comisiei Europene. Actualizarea vizează perioada de la ultima Comunicare (2008-2012)[1], precum și previziunile pentru viitor. În ultimii patru ani, programul a luat amploare și unele activități-cheie ale acestuia au progresat semnificativ. Cele mai importante activități ale programului sunt situate la JRC-Ispra (Italia), deoarece acesta găzduiește cea mai mare parte a instalațiilor nucleare oprite ale JRC. La celelalte situri nucleare ale JRC din Karlsruhe (Germania), Petten (Țările de Jos) și Geel (Belgia), activitățile de dezafectare sunt în prezent relativ limitate, întrucât toate cele trei situri au instalații nucleare în stare de funcționare. JRC-Ispra s-a concentrat asupra proiectării și construirii propriilor sale instalații de pre-dezafectare, caracterizare, tratare și condiționare a deșeurilor la situl său. După dezafectare, volumul total al deșeurilor condiționate de la JRC-Ispra va trebui stocat la fața locului până când în Italia vor fi disponibile spații de depozitare intermediară sau definitivă a deșeurilor. Pentru acest motiv, JRC construiește în prezent o instalație de depozitare intermediară on-site. Între timp, majoritatea materialelor nucleare uzate au fost transportate în afara sitului sau sunt în curs de a fi transferate către părți terțe. La celelalte trei situri, activitățile de pre-dezafectare au continuat în ceea ce privește dezmembrarea echipamentelor scoase din funcțiune, care au fost utilizate la activități de cercetare din trecut, și eliminarea în afara sitului a combustibilului nuclear uzat și a altor materiale nucleare. Pe baza calendarului actualizat, cele patru de situri și-au revizuit estimările bugetare axându-se asupra perioadei 2014-2020, perioada aferentă noului cadru financiar multianual (CFM), și formulând previziuni pentru cheltuielile rămase după 2020. Estimarea consolidată pentru întregul program JRC DWM după 2013 se ridică la 989,2 milioane EUR2012. De la ultima comunicare, strategia de diminuare a riscurilor a adus mai multe îmbunătățiri referitoare la organizarea internă, conducând la semnarea, la 27 noiembrie 2009, a unui acord amiabil între Comunitatea Europeană a Energiei Atomice și guvernul italian. Acest acord se referă la: – transferul responsabilității pentru dezafectarea reactorului Ispra 1 către guvernul italian, drept compensație pentru obligațiile istorice ale Italiei care rezultă din activitățile nucleare desfășurate de Centrul Comun de Cercetare; – condițiile pentru transferul tuturor deșeurilor prezente la situl JRC-Ispra către viitorul depozit național italian până la sfârșitul programului DWM; – limitarea riscului de recondiționare ulterioară a deșeurilor în cazul unor schimbări ale criteriilor de acceptare a deșeurilor în Italia. Principalele etape viitoare vor consta în realizarea unor acțiuni și în stabilirea, de comun acord cu parteneri externi, a: – calendarului de executare a acordului amiabil pentru Ispra, în special transferul licenței de la reactorul Ispra 1; – procesului de autorizare reglementară în vederea unei mai bune sincronizări cu necesitățile proiectelor de dezafectare de la JRC-Ispra; – costurilor totale ale eliminării finale a deșeurilor, în special la JRC-Ispra și la JRC-Karlsruhe; – condițiilor de transfer al reactorului cu flux ridicat de la JRC-Petten la oprirea sa și la sfârșitul lucrărilor de dezafectare. Comitetul director al JRC DWM evaluează periodic strategiile de dezafectare și evoluția cheltuielilor. De asemenea, JRC colaborează și cu Grupul de experți independenți DWM, care oferă consiliere cu privire la proiectele tehnice și la estimările bugetare. O evaluare externă realizată de experți, derulată în perioada 2011-2012, a recunoscut că s-au înregistrat progrese semnificative și a aprobat calendarul actualizat al diferitelor situri pentru executarea, în viitor, a programului DWM. 2. Obiectivul comunicării Scopul prezentei comunicări este de a ține la curent Parlamentul European și Consiliul cu privire la progresele înregistrate în cadrul programului de dezafectare și de gestionare a deșeurilor nucleare la instalațiile nucleare învechite gestionate de Centrul Comun de Cercetare al Comisiei Europene. Aceasta urmează unei comunicări similare elaborate în 2008 și publicate în 2009[2], precum și unor comunicări anterioare din 1999 și 2004. 3. Context Înființat în 1957 prin articolul 8 din Tratatul Euratom și consacrat inițial exclusiv energiei nucleare, începând cu anii ’80, JRC și-a diversificat activitățile pentru a satisface necesitățile direcțiilor generale responsabile pentru politici ale Comisiei și ale altor instituții. În prezent, activitățile nucleare reprezintă aproximativ un sfert din activitatea JRC. În temeiul Tratatului Euratom, JRC trebuie să își gestioneze obligațiile nucleare și să își dezafecteze instalațiile nucleare odată ce au fost oprite definitiv. În acest scop, s-a creat o poziție bugetară de comun acord cu Parlamentul European și cu Consiliul. Programul DWM se referă la toate instalațiile nucleare ale JRC de la Ispra, Karlsruhe, Petten și Geel, care sunt deja oprite sau care se mai află în stare de funcționare. Practic, JRC s-a angajat să dezafecteze instalațiile nucleare uzate până la eliberarea totală și necondiționată din instalații (respectiv fără restricții radiologice). Comitetul director al JRC DWN, care se întrunește de trei ori pe an, urmărește strategiile de dezafectare și evoluția cheltuielilor. 4. Realizări în cadrul Programului de Dezafectare (2008 – 2012) Siturile JRC-Karlsruhe, JRC-Petten și JRC-Geel desfășoară în prezent activități de cercetare în domeniul nuclear. La Ispra, toate instalațiile (reactori și laboratoare nucleare) sunt oprite definitiv de câțiva ani, cu excepția ciclotronului, a laboratoarelor utilizate pentru sprijinul garanțiilor nucleare și a instalațiilor de gestionare a deșeurilor. Prin urmare, programul DWM este mai avansat la JRC-Ispra în comparație cu alte situri. 4.1. JRC-Ispra (Italia) În prezent, în Italia nu există depozite naționale centralizate și nici instalații de stocare intermediară. În plus, transferul deșeurilor radioactive în diferitele regiuni este reglementat de directivele emise de autoritățile regionale și locale. În acest context, JRC-Ispra construiește mai multe instalații de tratare și condiționare. Programul DWM al JRC-Ispra are cinci obiective principale: – menținerea instalațiilor uzate în condiții de securitate în conformitate cu standardele de securitate în vigoare, operațiuni cunoscute sub denumirea de „conservare”[3]; – construirea și recondiționarea instalațiilor de caracterizare, tratare, condiționare și stocare intermediară; – recuperarea, tratarea și recondiționarea deșeurilor existente; – condiționarea materialelor nucleare în vederea depozitării on-site sau a transferului lor către părți terțe; – dezafectarea instalațiilor uzate și gestionarea deșeurilor aferente. 4.1.1. Statutul programului Programul este în curs de desfășurare și, în urma recomandărilor anterioare ale experților, structura de conducere a fost reorganizată substanțial. Principalele modificări au fost desemnarea unui „manager al programului tehnic de dezafectare” pentru coordonarea generală a programului în sit, crearea unui sector specific pentru a se ocupa de fișierele financiare ale proiectelor de dezafectare și de reorganizarea sprijinului în domeniul radioprotecției. Pentru a facilita achiziționarea de resurse furnizate de societăți externe, s-a urmărit o abordare mai sistematică prin încheierea contractelor-cadru în șase loturi: asistență la implementarea programului, inginerie, lucrări de gestionare a deșeurilor, lucrări de dezafectare, asistență radiologică de laborator și măsurători radiologice externe. Întregul program este împărțit în „familii de proiecte (FP)”. Rezultatele cele mai bune pe familie de proiecte în perioada 2008-2012 sunt următoarele: FP1: realizarea instalațiilor de gestionare a deșeurilor – instalația de depozitare pentru deșeurile lichide a început să funcționeze; – instalațiile de caracterizare radiologică a deșeurilor au început să funcționeze; – instalația de condiționare a deșeurilor cu beton a fost comandată și ar trebui să fie gata de funcționare în 2015; în paralel, se află în curs de calificare un spațiu corespunzător de 5 m³ denumit „pachetul de deșeuri finale” pentru deșeuri condiționate; – „instalația de depozitare intermediară” pentru deșeuri condiționate a fost proiectată și aprobată; construcția sa a început în 2011 și ar trebui să fie finalizată în 2013. FP2: gestionarea deșeurilor – toate metalele alcaline scoase din utilizare (15 tone) au fost evacuate din sit; – aproximativ 1 700 de surse radiologice uzate au fost evacuate din sit; – deșeurile tehnologice istorice prezente în diferite clădiri au fost sortate (activitate în curs de desfășurare, realizată aproximativ 40 %), caracterizate, reambalate corespunzător și depozitate pe categorii într-o „zonă de tranzit” specifică, în așteptarea condiționării; – au fost efectuate studii în scopul de a evalua posibilitățile de a reduce volumul de deșeuri specifice, prin diferite procese de reducere a deșeurilor existente. FP3: gestionarea materialelor nucleare – aproximativ 90 % din materialele nucleare neiradiate au fost eliminate din sit, li s-a transferat titlul de proprietate și au fost expediate către SUA și Franța pentru reciclare; – a fost instalat un depozit centralizat pentru depozitarea temporară a materialelor nucleare iradiate. FP4: dezafectarea instalațiilor uzate – a fost efectuat un amplu studiu de caracterizare radiologică pentru toate instalațiile care urmează să fie dezafectate; acest studiu a evaluat posibilele contaminări în instalații, în vederea dezafectării ulterioare; – vechea clădire de radiochimie (2 700 m²) este prima clădire nucleară de pe terenul respectiv care urmează să fie pe deplin dezafectată și a fost eliberată de sub controlul radiologic. În ciuda progreselor semnificative, programul JRC-Ispra se confruntă cu întârzieri în comparație cu calendarul prevăzut în 2008. Aceste întârzieri sunt actualmente asociate în principal cu procesul complex de autorizare reglementară. 4.1.2. Acordul amiabil și consecințele acestuia Pentru a reduce riscurile privind responsabilitatea părții italiene în legătură cu activitățile anterioare de cercetare nucleară la situl Ispra, privind capacitățile de depozitare pe termen lung a deșeurilor în sit și privind criteriile de acceptare a deșeurilor, riscuri care au fost identificate în ultima comunicare, Comunitatea Europeană a Energiei Atomice a semnat la 27 noiembrie 2009 un acord cu guvernul italian în scopul de a: – regulariza responsabilitatea istorică asupra sitului, prin transferul responsabilității pentru dezafectarea reactorului Ispra-1 către guvernul italian; – oficializa transferul tuturor deșeurilor de la situl JRC-Ispra către viitorul depozit național italian până la sfârșitul programului DWM; – limita riscul de recondiționare ulterioară a deșeurilor, care ar putea rezulta în urma unei modificări a criteriilor de acceptare a deșeurilor în Italia. Până în prezent, acordul nu a fost însă executat oficial de guvernul italian. Ca urmare a acestui lucru, transferul licenței pentru reactorul Ispra-1 la un operator italian nu a fost încă finalizat. 4.2. JRC-Karlsruhe (Germania) Deșeurile radioactive produse la JRC-Karlsruhe se trimit instalației germane HDB („Hauptabteilung Dekontaminationsbetriebe”) aflate în același sit, care este responsabilă pentru condiționare și pentru depozitarea intermediară. O campanie pentru caracterizarea suplimentară și recondiționarea butoaielor de deșeuri eliminate către HDB înainte de 1995 este în curs de desfășurare. Acest efort suplimentar este necesar în vederea întrunirii criteriilor de acceptare a deșeurilor de către depozitul definitiv din Germania (Konrad), înființat în 1995. Autoritatea germană de reglementare („Bundesamt für Strahlungschutz” sau BfS) a introdus o nouă abordare pentru stabilirea contribuției financiare pentru eliminarea finală a deșeurilor, în urma unui calendar orientativ pentru construirea, exploatarea și închiderea depozitului. În funcție repartizarea fondurilor stabilită pentru toți producătorii de deșeuri din Germania, JRC-Karlsruhe plătește cota sa (1,4 %) din construirea de instalației de eliminare și va trebui să contribuie ulterior la costurile de exploatare și închidere. Cele mai bune rezultate ale JRC-Karlsruhe în perioada 2008-2012 au fost următoarele: – dezafectarea unui număr important de echipamente uzate și curățarea deșeurilor istorice; – realizarea inventarului de proprietate a materialelor nucleare uzate prezente la JRC-Karlsruhe; – efectuarea unor teste de evaluare a fezabilității condiționării materialelor nucleare iradiate uzate care nu pot fi eliminate la HDB. JRC-Karlsruhe a obținut licența pentru construirea de noi laboratoare nucleare științifice, care respectă cele mai recente standarde în materie de securitate. Activitățile științifice care implică niveluri mai ridicate de radioactivitate vor fi transferate la noile laboratoare, după finalizarea lucrărilor de construcție. Restul laboratoarelor cu nivel scăzut de radioactivitate vor fi reunite, fapt care va permite dezafectarea ulterioară a părții neocupate a clădirilor de laborator. 4.3. JRC-Petten (Țările de Jos) Deșeurile radioactive care sunt produse la situl din Petten sunt transferate la instalația de condiționare și de depozitare intermediară a deșeurilor aparținând grupării olandeze COVRA („Centrale Organisatie voor radioactief Afval”) din Vlissingen. Din 2005, licența de operare a reactorului cu flux ridicat (HFR) a fost transferată de la JRC către societatea olandeză NRG (Grupul de consultanță și cercetare nucleară), care a exploatat anterior reactorul sub o licență JRC. Aceasta a clarificat responsabilitățile față de autoritățile naționale din domeniul securității nucleare, deoarece operatorul și titularul autorizației au devenit un organism unic. Cu toate acestea, Comunitatea va continua să dețină HFR (în temeiul unui contract de închiriere pe termen lung cu guvernul Țărilor de Jos) și are responsabilitatea să-l dezafecteze ulterior. Statele membre care participă la programul suplimentar de cercetare privind HFR (Țările de Jos, Belgia și Franța) contribuie cu o taxă anuală pentru viitoarea dezafectare a reactorului. Pentru aproximativ zece ani, combustibilul nuclear uzat, care a fost proprietate istorică a JRC a fost expediat periodic în afara sitului, parțial către SUA, parțial către COVRA. Ultima expediere a avut loc în martie 2011. În 2007, a fost semnat un contract cu NRG privind eliminarea și transferul de proprietate ale deșeurilor istorice cu nivel ridicat de radioactivitate provenind din experimente și din ciclul combustibilului. 4.4. JRC – Geel (Belgia) Deșeurile radioactive produse la situl JRC-Geel sunt transferate la instalația de condiționare și depozitare intermediară a Belgoprocess, în Dessel. În 2002, JRC-Geel a finalizat faza inițială a programului de dezafectare, care a constat în dezmembrarea unui accelerator și dezafectarea și eliberarea de sub control radiologic a laboratoarelor nucleare. De atunci, JRC-Geel a stabilit contracte specifice pentru eliminarea treptată a materialelor sale nucleare uzate. 4.5. Cheltuieli în perioada 2008-2012 În comunicarea anterioară către Parlamentului European și Consiliu, a fost prezentată o previziune bugetară începând cu 2008. În mod specific pentru perioada 2008-2012, bugetul total al programului JRC DWM a fost estimat la 124 milioane de EUR2003, corespunzând unei sume de 146 milioane EUR la valoarea actuală corectată cu rata inflației. Evidența contabilă a achizițiilor efectuate în perioada 2008-2011 și previzionate pentru 2012 arată că a fost consumată o sumă totală de 133 milioane EUR din credite. Aceasta reprezintă o sumă cu aproximativ 9 % mai mică decât estimările anterioare. Deși reducerea consumului este parțial imputabilă economiei de costuri, ea este în principal rezultatul sumelor necheltuite din proiectele amânate ale programului JRC-Ispra, după cum se menționează mai sus. 5. Evaluarea globală a viitorului program În ultimii doi ani, cele patru situri ale JRC au reevaluat proiectele DWM și costurile aferente acestora pentru perioada de după 2013. Rezultatele acestor reevaluări aprofundate au fost transmise unor experți externi care vor realiza o revizuire generală (a se vedea punctul 4.6). În propunerea sa „Un buget pentru Europa 2020” [COM (2011) 500 final], Comisia a propus să se aloce pentru programul DWM din perioada 2014-2020 o sumă de 208 milioane EUR2011 (sau 212,1 milioane EUR2012, care corespunde unei sume 234,3 milioane EUR în prețuri curente). Bugetul final convenit poate fi mai mic, în funcție de rezultatul negocierilor privind cadrul financiar multianual pentru 2014-2020. În consecință, tabelul cu defalcarea pe siturile respective a fost actualizat (a se vedea anexa 1) și este comentat mai jos. Principalele probleme legate de program, împreună cu măsurile care trebuie luate sunt, de asemenea, abordate. 5.1. JRC-Ispra (Italia) JRC-Ispra a efectuat o reevaluare a programului său de dezafectare și de gestionare a deșeurilor. Proiectele aflate în derulare și proiectele viitoare au fost reevaluate folosindu-se o estimare realistă a costurilor aferente. Termenele pentru implementarea diferitelor proiecte sunt integrate într-un „plan director”. În prezent, JRC-Ispra a început să elaboreze planuri detaliate de dezafectare pentru fiecare instalație nucleară. Bugetul JRC-Ispra pentru 2014-2020 și ulterior (a se vedea anexa 1) Tabelul cu bugetul pentru Ispra din anexa 1 prezintă previziunile de defalcare a costurilor, astfel cum au fost estimate în 2008 și actualizarea actuală, toate valorile fiind corectate cu rata inflației (în milioane EUR2012). În previziunea din 2008, s-a preconizat o creștere progresivă a bugetului pentru dezafectare în perioada 2014-2020, legată de începerea dezmembrării efective a instalațiilor nucleare importante și de tratarea deșeurilor. Cifrele actuale sunt semnificativ mai scăzute: un buget total de 172,9 milioane EUR2012 este alocat în prezent pentru perioada 2014-2020. Unele proiecte vor fi amânate până după 2020, estimându-se că încetarea programului va avea loc în 2030 (în loc de 2028, potrivit estimărilor din 2008). Această reprogramare sporește bugetul total estimat necesar după 2020. Vor mai fi necesare 332,7 milioane EUR2012, care acoperă restul proiectelor de dezafectare (197,0 milioane EUR2012) și o rezervă (135,7 milioane EUR2012) pentru taxele viitoare de eliminare finală a deșeurilor și pentru eventualele modificări ale criteriilor de acceptare a deșeurilor în conformitate cu termenii acordului amiabil. În comparație cu previziunea din 2008, bugetul total necesar pentru finalizarea programului JRC-Ispra (2014-2020 și ulterior) se majorează cu 8 %, de la 468,3 milioane EUR2012 la 505,6 milioane EUR2012. Acest lucru poate fi pus parțial pe seama sumelor necheltuite cu proiecte care nu au fost realizate în perioada 2008-2012 (a se vedea secțiunea 3.5) și pe reevaluarea proiectelor viitoare, dar se explică și prin extinderea costurilor pentru conservarea instalațiilor pe o perioadă mai lungă de timp. O nouă schimbare a întregului program ar conduce la cheltuieli suplimentare estimate între 5 și 7 milioane EUR2012 pe an, necesare pentru conservarea extinsă a instalațiilor. Programul JRC-Ispra: aspecte identificate și măsuri luate Principalele probleme legate de programul JRC-Ispra și acțiunile conexe pot fi rezumate după cum urmează: (1) Foaia de parcurs pentru executarea termenilor din acordul amiabil trebuie să fie stabilită de guvernul italian. „Acordul amiabil” cu guvernul italian a fost semnat în 2009. Punerea în aplicare a acestui acord este esențială pentru a reduce incertitudinile legate de programul de dezafectare de la Ispra. Deși a fost prevăzut transferul licenței de la reactorul Ispra-1 în termen de un an de la semnarea acordului, această fază nu a fost încă executată. Acțiuni ale CE și JRC: Actualmente au loc o serie de contacte între Comisia Europeană și guvernul italian. În așteptarea executării acordului, JRC a instituit deja un sistem de contabilitate pentru a calcula cheltuielile specifice pentru conservarea reactorului Ispra-1. (2) Procesul de autorizare de reglementară trebuie să fie mai bine armonizat cu necesitățile programului JRC-Ispra. Deși s-au înregistrat progrese semnificative în ultimii ani, programul JRC-Ispra s-a confruntat cu unele întârzieri în comparație cu calendarul prevăzut în 2008. Întârzierile actuale sunt cauzate în principal de complexitatea procesului de autorizare. Măsura luată de JRC: S-a ținut legătura cu autoritățile italiene competente în materie de securitate nucleară, pentru a se anticipa mai bine timpul necesar evaluării dosarelor de securitate. În paralel, JRC a identificat măsuri organizatorice specifice în vederea îmbunătățirii procesului. (3) Trebuie să se diminueze incertitudinile rămase cu privire la viitorul volum de deșeuri la JRC-Ispra și costurile aferente depozitării definitive . Volumul preconizat de deșeuri de la viitoarele activități de dezafectare se bazează pe cele mai bune estimări. În plus, din cauza situației din Italia, tarifele de eliminare nu sunt cunoscute încă. Combinația între incertitudinea legată de volumul total al deșeurilor și incertitudinea legată de tarifele de eliminare ar putea duce la modificări semnificative ale actualei rezerve incluse în bugetul pentru perioada de după 2020. Măsura luată de JRC: JRC-Ispra a început să stabilească planuri detaliate de dezafectare pentru majoritatea instalațiilor oprite. Aceste planuri vor include inventare mai detaliate și vor reduce incertitudinea privind volumul de deșeuri. În paralel, au fost intensificate contactele cu Sogin (Società gestione impianti nucleari), care a fost desemnată prin lege să realizeze și să exploateze viitorul depozit național italian. 5.2. JRC-Karlsruhe (Germania) Planul de proiect pentru JRC-Karlsruhe a fost reevaluat pe baza experienței obținute din realizările tehnice actuale și pe baza evoluției taxelor și contribuțiilor pentru tratarea, depozitarea și eliminarea deșeurilor în Germania. Există în momentul de față doar o evaluare globală a volumului deșeurilor care vor rezulta din viitoarele activități de dezafectare. Bugetul JRC-Karlsruhe în perioada 2014-2020 și ulterior (a se vedea anexa 1) Bugetul disponibil pentru 2014-2020 este de 37,9 milioane EUR2012. Aproximativ jumătate din acest buget (45 %) urmează a fi alocat unor taxe direcționate către HDB pentru recondiționarea deșeurilor istorice și către BfS pentru depozitul german de deșeuri (Konrad), astfel cum s-a explicat mai sus (a se vedea secțiunea 3.2). Acestea din urmă sunt cheltuieli care trebuie plătite mai devreme decât se prevăzuse inițial, pentru viitoarele deșeuri. Deoarece această cheltuială nu a fost inclusă în estimarea din 2008 pentru perioada 2014-2020, va fi necesar să se reprogrameze alte proiecte în această perioadă pentru a respecta bugetul disponibil. Reevaluarea nu afectează însă bugetul total restant alocat programului (2014-2020 și ulterior), care rămâne la 368,2 milioane EUR2012. Programul JRC-Karlsruhe: aspecte identificate și măsuri luate Trebuie să fie urmărite diminuarea incertitudinilor legate de volumul de deșeuri și de costurile aferente depozitării definitive. O parte importantă din bugetul pentru 2014-2020 va acoperi contribuția financiară a JRC-Karlsruhe pentru construcția depozitului german. După finalizarea construcției, cheltuielile vor fi reduse și se vor referi la costurile de funcționare și, în cele din urmă, la costurile pentru închiderea și securitatea pe termen lung a depozitului. Incertitudinile legate de aceste cheltuieli fac dificilă planificarea bugetară pe o bază anuală. Măsura luată de JRC: JRC-Karlsruhe va analiza dacă planificarea pentru finanțarea taxelor pentru depozit poate fi îmbunătățită. 5.3. JRC-Petten (Țările de Jos) Planul de dezafectare a reactorului cu flux ridicat de la Petten (întocmit în 2005) a fost actualizat și evaluat în detaliu în 2011. Planificarea prevede: – evacuarea preliminară a deșeurilor înainte de oprire și demersurile administrative pregătitoare; – după oprire, o etapă de tranziție care ar necesita aproximativ 3,5 ani pentru a permite răcirea și îndepărtarea combustibilului; – faza de dezafectare propriu-zisă. Actuala dată de referință pentru oprire este 2021, însă această dată este utilizată doar din motive de planificare. Oprirea efectivă nu este confirmată încă și depinde în principal de calendarul pentru construirea unui nou reactor pentru producția de izotopi medicali („reactorul PALLAS”). Bugetul JRC-Petten pentru 2014-2020 și ulterior (a se vedea anexa 1) Actualizarea bugetară din 2012 ia în considerare calculele din planul de dezafectare revizuit. Reevaluarea determină o creștere a bugetului total estimat pentru dezafectarea reactorului cu flux ridicat (HFR) de aproximativ 20 %, adică la 72,6 milioane de EUR2012. Această creștere poate fi explicată prin evaluările mai cuprinzătoare întreprinse de JRC-Petten, ținând seama în mod corespunzător de toate cheltuielile generale din faza de dezafectare. Estimarea nu include incertitudinile legate de: – asigurarea conservării HFR în timpul fazei post-operaționale, între închiderea reactorului și transferul licenței; – demolarea ulterioară a clădirilor și măsurile de remediere a sitului, care ar putea avea un impact asupra întregului buget al JRC. De asemenea, nu există provizioane importante în bugetul total pentru a compensa eventualele întârzieri sau necunoscute. În previziunile bugetare din 2008, s-a presupus că dezafectarea HFR va începe în anul de referință 2015 (ipoteză de lucru). În versiunea actualizată, această dată de referință a fost însă decalată până în 2021. Acest lucru explică de ce bugetul pentru perioada 2014-2020 a fost reportat în principal pentru perioada de după 2020. Unele cheltuieli preliminare sunt totuși prevăzute în anticiparea închiderii reactorului, în principal pentru caracterizarea radiologică în vederea viitoarei dezafectări. Pentru că data pentru oprirea definitivă nu este încă stabilită, o anticipare sau o întârziere va avea un impact inevitabil asupra defalcării bugetare planificate în prezent. După cum s-a menționat în secțiunea 3.3, programul suplimentar contribuie la un fond de dezafectare dedicat pentru HFR. Contribuția este fixată la minimum 800 de mii de euro pe an și, la sfârșitul anului 2011, suma totală a acestui fond a ajuns la 13,9 milioane de euro. Programul JRC-Petten: Aspecte identificate și măsuri luate Incertitudinile legate de programul pentru JRC-Petten și de măsurile adoptate pentru diminuarea acestora pot fi rezumate după cum urmează: – După închiderea viitoare a reactorului, se prevede că, la sfârșitul perioadei de tranziție, licența va fi transferată de la NRG înapoi la Comisia Europeană. Este important ca atât responsabilitățile ambelor părți, respectiv ale Comisiei Europene și ale NRG, cât și condițiile de acceptare a instalației la transferul de licență să fie definite în mod clar. – Acordul de amplasare a sitului, încheiat între Comunitate și guvernul olandez, prevede restituirea de către Comisia Europeană a instalației în starea în care se afla în momentul în care a recepționat-o. Acest lucru înseamnă că nu există nicio mențiune explicită privind partea care își va asuma responsabilitatea pentru activitățile de demolare și de remediere a sitului. Măsura luată de JRC: JRC va investiga în continuare și va identifica posibilele consecințe legate de situația instalației la oprirea acesteia, precum și la sfârșitul perioadei de dezafectare. JRC va încerca să elaboreze acorduri oficiale cu părțile implicate. 5.4. JRC- Geel (Belgia) JRC-Geel a actualizat planul general de dezafectare pentru instalațiile sale nucleare. Planul se bazează pe un inventar fizic detaliat și include o estimare a activităților de dezafectare planificate, cantitatea și tipul materialelor și deșeurilor produse, inclusiv costurile aferente. IRMM a elaborat un plan global de dezvoltare a sitului, care descrie viitoarele construcții și dotări. Potrivit acestui plan, se va construi o nouă clădire nucleară modernizată (valoarea estimată a investițiilor: 10 milioane de euro). Mecanismul va prelua activitățile celei mai vechi instalații din sit și va permite efectuarea de măsurători nucleare de referință și producerea unor materiale de referință cu respectarea celor mai avansate standarde de siguranță. Bugetul JRC-Geel pentru 2014-2020 și ulterior Actualizarea bugetară din 2012 ia în considerare calculele din planul de dezafectare revizuit. Odată ce noile instalații nucleare vor fi construite, se prevede dezafectarea vechilor structuri, care ar trebui să înceapă în 2020. Pentru perioada de după 2020, se prevede un provizion suplimentar pentru viitoarea dezafectare a noii instalații nucleare (costul estimat pentru dezafectare: 3,4 milioane de euro) Aceasta explică creșterea bugetului total cu 8,6 % , adică 42,8 milioane EUR2012. Acest buget total reprezintă estimarea cea mai bună și nu există provizioane importante pentru a compensa eventualele întârzieri sau necunoscute. 5.5. Bugetul consolidat pentru toate siturile JRC Pe baza costurilor estimate pentru cele patru situri ale JRC, a fost calculat bugetul total consolidat al JRC pentru restul programului DWM (a se vedea anexa 1). Tabelul consolidat arată o estimare a bugetului total restant de 989,2 milioane EUR2012. În comparație cu ultima comunicare, estimarea a crescut cu 6 % (creștere netă peste ajustarea pentru inflație). După cum s-a explicat anterior, această creștere este în principal consecința conservării extinse ca urmare a amânării proiectelor de la JRC-Ispra. Luându-se în considerare doar perioada 2014-2020, bugetul disponibil de 212,1 milioane EUR2012 (sau 234,3 milioane de euro în prețuri curente) este semnificativ mai redus decât se prevăzuse în 2008 și, după cum s-a menționat mai sus, cifra finală convenit poate fi mai mică, în funcție de rezultatul final al negocierilor privind cadrul financiar multianual pentru 2014-2020. 5.6. Evaluarea externă În prezent, un „grup de experți independenți” în domeniul dezafectării și tratării deșeurilor consiliază JRC cu privire la gestionarea programului DWM. Acesta este format din experți europeni originari din diferite state membre și se reunește de două ori pe an. O echipă de trei experți internaționali din acest grup de experți independenți a realizat o analiză între aprilie 2011 și aprilie 2012. Cele patru situri ale JRC vizate și-au raportat principalele realizări și au actualizat reevaluările pentru viitorul programului. Pe baza analizei, grupul de experți a formulat o serie de observații și recomandări. Raportul de analiză a concluzionat: „La cererea JRC, dezafectarea și programul de gestionare a deșeurilor din cele patru situri nucleare au fost revizuite de către trei experți externi din grupul de experți independenți JRC DWM. S-a realizat o evaluare a activităților actuale și a viitoarelor planuri de dezafectare, inclusiv a exhaustivității, coerenței și fezabilității diferitelor proiecte, precum și a bugetelor previzionate și a motivelor care stau la baza abaterilor de la estimările anterioare, astfel cum au fost prezentate în comunicările anterioare. Experții au constatat că, în general, activitățile din diferitele situri sunt pe drumul cel bun, în pofida unor întârzieri, și că planurile și estimările costurilor pentru viitoarele operațiuni de dezafectare sunt stabilite într-o manieră coerentă, deși au fost formulate o serie de recomandări de îmbunătățire, bazate în principal pe experiența internațională în domeniu. Experții atrag atenția că cifrele din buget sunt în multe cazuri bazate pe cea mai bună estimare, fără provizioane sau doar cu câteva provizioane care să acopere incertitudinile. Acesta este în special cazul proiectelor planificate pe termen lung (după 2020). Experții au luat notă de faptul că a fost semnat un acord cu guvernul italian, care reduce semnificativ riscurile pentru situl de la Ispra în ceea ce privește obligațiile istorice partajate și evacuarea în viitor a deșeurilor din sit și criteriile de acceptare a deșeurilor, dar și de faptul că este extrem de important ca acest acord să fie executat. Experții au luat, de asemenea, notă de faptul că planul pentru viitoarea dezafectare a reactorului cu flux ridicat de la Petten a făcut obiectul unei reevaluări mai extinse și mai detaliate, deși calendarul opririi permanente și al dezafectării reactorului nu este încă stabilit. Experții recomandă să se ia măsurile necesare pentru a clarifica obligațiile părților implicate și pentru a se stabili condițiile de acceptare a reactorului la începutul și la sfârșitul dezafectării. Ca o observație generală pentru această analiză, experții subliniază importanța evaluării în detaliu a deșeurilor estimate a fi produse în timpul dezafectării și a analizării mai aprofundate a măsurilor tehnice și de management care trebuie luate pentru a limita volumul acestora. Aceasta va reduce măcar incertitudinile legate de costurile eliminării lor viitoare.” Rezultatul analizei a fost luat în considerare în planificarea actualizată, după cum s-a prezentat mai sus și măsurile de atenuare sau de remediere au fost definite (punctele 4.1-4.5). 6. Informarea Consiliului Guvernatorilor JRC Consiliul guvernatorilor a fost informat cu privire la propunerea de comunicare a Comisiei către Consiliu și Parlamentul European privind progresele programului JRC de dezafectare și de gestionare a deșeurilor. În acest context, Consiliul guvernatorilor: – și-a exprimat susținerea deplină pentru eforturile depuse de Comisie în direcția implementării celui mai înalt nivel de securitate nucleară și protecție fizică în diversele situri nucleare ale JRC (Ispra, Karlsruhe, Petten și Geel); – a invitat autoritățile competente din statele membre să ia toate măsurile și deciziile necesare care țin de domeniile lor de competență pentru a facilita, în special în ceea ce privește acordul amiabil pentru Ispra, procesul de dezafectare nucleară la siturile nucleare ale JRC, care este un proces îndelungat, dar care nu ar trebui să fie amânat; – a invitat JRC să prezinte un raport de activitate privind dezafectarea o dată la doi ani. 7. Concluzii S-au făcut progrese semnificative în ceea ce privește programul JRC DWM de la ultima comunicare publicată în 2009. Accentul s-a pus pe JRC-Ispra, cu finalizarea dezafectării unei prime instalații mari, eliminarea deșeurilor și materialelor nucleare, lansarea mai multor instalații de caracterizare a deșeurilor și începerea construcției instalației de depozitare intermediară. Strategia de diminuare a riscurilor a adus mai multe îmbunătățiri referitoare la organizarea internă, precum și semnarea, la 27 noiembrie 2009, a unui acord amiabil între Comunitatea Europeană a Energiei Atomice și guvernul Italiei privind situl de la Ispra. JRC ia măsuri în vederea eliminării obstacolelor care au mai rămas, în principal legate de calendarul de executare a acordului, de întârzierile cauzate de complexitatea procesului de autorizare la JRC-Ispra, de cantitatea estimată de deșeuri care va fi produsă la diferitele situri și de costurile legate de eliminarea finală și de condițiile de transfer al reactorului cu flux ridicat de la JRC-Petten după ce va fi oprit. Pe baza evaluării actualizate a programului, estimarea consolidată pentru întregul program JRC DWM după 2013 se ridică la 989,2 milioane EUR2012. Strategia de dezafectare și evoluția cheltuielilor sunt permanent monitorizate de către comitetul director al JRC DWM și supuse unei expertize periodice. Directiva 2011/70/Euratom a Consiliului din 19 iulie 2011 de instituire a unui cadru comunitar pentru gestionarea responsabilă și în condiții de siguranță a combustibilului uzat și a deșeurilor radioactive prevede obligația ca statele membre să stabilească și să notifice Comisiei, până în august 2015, programele lor naționale pentru gestionarea combustibilului uzat și a deșeurilor radioactive în jurisdicția lor, de la generare la eliminare. JRC este de părere că stabilirea programelor naționale va contribui la diminuarea incertitudinilor cu privire la criteriile de acceptare a deșeurilor și la estimarea costurilor. ANEXA 1: Costurile și calendarul programului || JRC-Ispra || JRC-Karlsruhe || JRC-Petten || JRC-Geel || Total JRC || previzionat în 2008 || actualizare 2012. || previzionat în 2008 || actualizare 2012. || previzionat în 2008 || actualizare 2012 || previzionat în 2008 || actualizare 2012 || previzionat în 2008 || actualizare 2012 || actualizare* 2012 Anul || (milioane EUR2012) || (meur2012) || (meur2012) || (meur2012) || (meur2012) || (meur2012) || (meur2012) || (meur2012) || (meur2012) || (meur2012) || (milioane EUR valoare curentă) 2014 || 35,1 || 23,9 || 5,4 || 5,9 || || 0,5 || || || 40,5 || 30,3 || 31,5 2015 || 39,5 || 24,1 || 5,4 || 6,0 || 6,1 || 0,2 || || || 51,0 || 30,3 || 32,2 2016 || 34,9 || 24,5 || 5,4 || 5,8 || 6,1 || || || || 46,4 || 30,3 || 32,8 2017 || 37,2 || 25,1 || 5,4 || 5,2 || 9,1 || || || || 51,7 || 30,3 || 33,4 2018 || 27,7 || 25,3 || 5,4 || 5,0 || 9,1 || || || || 42,2 || 30,3 || 34,1 2019 || 47,5 || 25,3 || 5,4 || 5,0 || 9,1 || || || || 62,0 || 30,3 || 34,8 2020 || 57,9 || 24,7 || 4,6 || 5,0 || 9,1 || 0,2 || || 0,4 || 71,6 || 30,3 || 35,5 Total 2014-2020 || 279,8 || 172,09 || 37,0 || 37,9 || 48,06 || 0,9 || || 0,4 || 365,4 || 212,1 || 234,3 După 2020 || 188,5 || 332,7 || 331,2 || 330,3 || 12,1 || 71,7 || 39,4 || 42,4 || 571,2 || 777,1 || Total (> 2013) || 468,3 || 505,6 || 368,2 || 368,2 || 60,7 || 72,6 || 39,4 || 42,8 || 936,6 || 989,2 || * Cifra finală convenită poate fi mai mică, în funcție de rezultatul final al negocierilor privind CFM 2014-2020. Comunicarea actualizată privind costurile actualizate ale programului va fi prezentată Parlamentului European și Consiliului după adoptarea definitivă a pachetului CFM 2014-2020. [1] Comunicare a Comisiei către Consiliu și către Parlamentul european - Dezafectarea instalațiilor nucleare și gestionarea deșeurilor radioactive: Gestionarea obligațiilor în domeniul nuclear rezultate din activitățile desfășurate de Centrul Comun de Cercetare (JRC) desfășurate în temeiul Tratatului Euratom [COM (2008) 903 final, 12.1.2009]. [2] Comunicare a Comisiei către Consiliu și către Parlamentul european - Dezafectarea instalațiilor nucleare și gestionarea deșeurilor radioactive: Gestionarea obligațiilor în domeniul nuclear rezultate din activitățile desfășurate de Centrul Comun de Cercetare (JRC) desfășurate în temeiul Tratatului Euratom [COM (2008) 903 final, 12.1.2009. [3] Acest lucru înseamnă menținerea instalațiilor oprite în condiții de securitate nucleară și protecție fizică, luarea măsurilor care se impun în urma îmbătrânirii instalațiilor sau schimbări ale normelor de securitate naționale sau internaționale; aceasta precede dezafectarea instalațiilor.